Folketing
2004-02-05

Det er egentlig ikke så mange bemærkninger, jeg har her ved afslutningen af debatten. Hr. Naser Khader rejste et spørgsmål, som jeg ikke berørte i min indledning til debatten, men som jeg gerne lige vil kommentere her, nemlig spørgsmålet om digitalt tv. Det har længe været klart, at digitalt tv er fremtidens tv. Digitalt tv giver bedre frekvensudnyttelse og mulighed for det, man kalder interaktive tjenester; der bliver plads til flere kanaler, og der er bedre lyd- og billedkvalitet. Det er regeringens opfattelse, at overgangen fra analogt til digitalt tv skal drives af markedskræfterne, drives af forbrugernes efterspørgsel. Indførelsen af digitalt jordbaseret tv starter for alvor i 2005. Fra midten af 2005 skal Danmarks Radio og TV 2 være i gang med at sende digitale programmer og tjenester. Seerne skal ikke betale særskilt for programmerne, men de skal selvfølgelig anskaffe digitalt modtageudstyr, og så må vores erfaringer vise, om der senere er forretningsmæssig basis for at lade flere tv-stationer få adgang til at sende digitalt via det jordbaserede net. Så har flere været inde på spørgsmålet om ophævelse af bladtilskuddet.